KIRJALLINEN KYSYMYS E-2581/02

esittäjä(t): Camilo Nogueira Román (Verts/ALE) komissiolle

(16. syyskuuta 2002)

Aihe: Morrazon moottoritie Galiciassa

Galician aluehallitus on suunnitellut moottoritien rakentamista Morrazon niemimaalle; tie kulkisi vuoren juurella, ja sen pituus olisi 21,5 km. Morrazon asukkaat pitävät moottoritien rakentamista välttämättömänä, mutta katsovat, että suunniteltu reitti ja tien rakentamista koskevat tekniset ratkaisut aiheuttavat vakavia sosiaalisia, taloudellisia, ympäristöllisiä ja maisemallisia haittoja, jotka voidaan välttää ja joita on vältettävä. Morrazon niemimaa on tiheään asuttua. Rannikolla on kalastus- ja kauppasatamia, ja rannat ovat Galician kauneimpia. Asutusta on hajallaan jyrkillä ja kauniilla vuorenrinteillä.

Galician aluehallitus ilmoitti suunnitelmasta elokuussa 2000. Hallitus julkisti hanketta koskevan ympäristövaikutusten arvioinnin heinäkuussa 2001, saman vuoden syyskuussa suunnitelma hyväksyttiin ja hanke katsottiin yleisen edun mukaiseksi. Nyt on meneillään maiden pakkolunastukseen tarvittavien asiakirjojen allekirjoittaminen. Osoittaakseen vastustavansa aluehallituksen hanketta useat Morrazon asukkaat 4 000 henkilöä, jotka kuuluvat eri asukasyhdistyksiin tai maan- tai vesienhoitoyhteisöihin esittivät jo hankkeen tiedotusvaiheessa valituksen, joka koskee suunnitellun tien eri osia ja aluehallituksen tiedonannossa elokuussa 2000 esitettyjä teknisiä ratkaisuja. Jostain syystä monet Morrazon asukkaiden esittämät valitukset on sisällytetty Galician aluehallituksen heinäkuussa 2001 esittämään ympäristövaikutusten arviointiin, vaikka hallitus ei ole ottanut niitä huomioon hanketta valmistellessaan. Hallitus ei ole ottanut huomioon Morrazon asukkaiden valituksia eikä myöskään Morrazon kunnan viranomaisten esittämiä näkökohtia.

Rahoitetaanko Morrazon moottoritien rakentaminen rakennerahastoista? Katsooko komissio, että Galician aluehallituksen esittämä talousarvio on riittävä Morrazon niemimaan sosiaalisiin, taloudellisiin, ympäristöllisiin ja maisemallisiin tarpeisiin vastaamiseksi? Tunteeko komissio hankkeen valmistelua ja toteuttamista koskevia yksityiskohtia? Onko Galician hallituksen teettämä hankkeen ympäristövaikutusten arviointi EU:n direktiivien mukainen? Onko komissio selvittänyt, onko lopullinen suunnitelma edes ympäristövaikutusten arviointia koskevien määräysten mukainen? Aikooko komissio ottaa huomioon Morrazon asukkaiden valitukset? Tietääkö komissio, että Galician hallitus kieltäytyy vuoropuhelusta Morrazon moottoritien rakentamista vastustavien henkilöiden kanssa? Aikooko komissio myötävaikuttaa tällaisen vuoropuhelun syntymiseen?

Michel Barnier'n komission puolesta antamatäydentävä vastaus

(18. helmikuuta 2003)

Espanjan viranomaiset ovat ilmoittaneet komissiolle aikeistaan sisällyttää toimenpideohjelman Galicia 20002006 toimenpiteeseen 6.1 (Carreteras y autovías) hankkeen, joka koskee moottoritien rakentamista Morrazon niemimaalle.

Moottoritie olisi 21 km pitkä, ja sen kustannukset olisivat arviolta 70 003 700,54 euroa. Töiden olisi määrä alkaa vuoden 2002 joulukuun ja vuoden 2003 helmikuun välisenä aikana, ja ne kestäisivät vuoteen 2006.

Espanjan viranomaiset ovat ilmoittaneet komissiolle myös, että hanketta koskeva ympäristövaikutusten arviointi on jo tehty ja että sitä koskeva ilmoitus, jonka Dirección General de Obras Públicas de la Xunta de Galicia on antanut 27. heinäkuuta 2001, on julkaistu Galician 16. elokuuta 2001 ilmestyneessä virallisessa lehdessä numero 158. Koska komissio ei ole vielä saanut mainittua ympäristövaikutusten arviointia, se ei voi tässä vaiheessa ottaa kantaa arvioinnin sisältöön eikä siihen, onko arviointi direktiivin 85/337/EY(1) muuttamisesta annetun direktiivin 97/11/EY(2) mukainen.

On huomattava, että koska kyseessä on asetuksen (EY) N:o 1260/1999(3) 25 artiklan mukainen hanke, jonka kokonaiskustannukset ovat yli 50 miljoonaa euroa, siihen sovelletaan suurhankkeiden hyväksymistä koskevaa menettelyä, josta säädetään asetuksen 26 artiklassa.

(1) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista, EYVL L 175, 5.7.1985.

(2) Neuvoston direktiivi 97/11/EY, annettu 3 päivänä maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta, EYVL L 73, 14.3.1997.

(3) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999.